**AUTORITATEA NAŢIONALĂ DE INTEGRITATE**

**O R D I N**

**cu privire la aprobarea Instrucțiunii privind modul de completare**

**a declaraţiei de avere şi interese personale**

**nr. \_2\_\_  din  \_\_13 ianuarie\_\_2017**

 **„ÎNREGISTRAT:**

Ministerul Justiției

Nr.\_1188\_ din \_10 februarie\_ 2017

Ministru \_\_\_\_\_\_\_\_\_\_\_\_\_ Vladimir Cebotari”.

Pentru punerea în aplicare a Legii nr.133 din 17 iunie 2016 privind declararea averii şi a intereselor personale (publicată în Monitorul Oficial al Republicii Moldova, 2016, nr.245-246 art. 513) şi în temeiul art.7 alin. (3) lit. (c) din Legea nr.132 din 17 iunie 2016 cu privire la Autoritatea Naţională de Integritate (publicată în Monitorul Oficial al Republicii Moldova, 2016, nr.245-246, art. 511),

**ORDON:**

**1.** Se aprobă:

Instrucțiunea privind modul de completare a declaraţiei de avere şi interese personale, conform anexei;

**2.** Serviciul informare şi relaţii cu publicul va asigura publicarea prezentului ordin în Monitorul Oficial al Republicii Moldova, precum şi plasarea acestuia pe pagina web a Autorității Naţionale de Integritate.

|  |  |  |  |
| --- | --- | --- | --- |
| **PREŞEDINTE AL AUTORITĂŢII** **NAŢIONALE DE INTEGRITATE** |  |  |  **Anatolie DONCIU** |
| **Chişinău, \_13 ianuarie\_2017** |  |  |  |
| **Nr.\_\_2\_\_.**  |  |  |  |

Anexa

la Ordinul Președintelui

 Autorității Naționale de Integritate

nr.\_2\_ din \_13 ianuarie\_ 2017

**INSTRUCȚIUNEA**

**PRIVIND MODUL DE COMPLETARE A DECLARAŢIEI**

**DE AVERE ŞI INTERESE PERSONALE**

**I. DISPOZIȚII GENERALE**

**1.** Prezenta Instrucțiune reglementează modul de completare a declaraţiei de avere şi interese personale, formular prevăzut în anexa nr.1 la Legea nr.133 din 17 iunie 2016 privind declararea averii şi a intereselor personale (în continuare – Legea 133/2016).

**2.** În vederea facilitării procesului de completare a declaraţiei de avere şi interese personale prezenta Instrucțiune utilizează următoarele noțiuni definite de Legea 133/2016 și alte acte normative:

***administrator autorizat***– semnifică potrivit Legii nr.161 din 18 iulie 2014 cu privire la administratorii autorizați, orice persoană fizică desemnată de instanţa de judecată și învestită cu atribuții de supraveghere şi/sau de administrare a persoanelor juridice de drept privat sau a întreprinzătorilor individuali aflaţi în proces de insolvabilitate sau de dizolvare;

***agent economic*** – este persoana fizică sau juridică care desfăşoară activitate de întreprinzătorîn conformitate cu prevederile Legii nr.845 din 03 ianuarie 1992 cu privire la antreprenoriat şi întreprinderi și ia forma organizatorico-juridică de întreprindere individuală, inclusiv gospodărie țărănească; societate în nume colectiv; societate în comandită; societate pe acţiuni; societate cu răspundere limitată; cooperativă de producţie; cooperativă de întreprinzător; întreprindere de arendă; întreprindere de stat şi întreprindere municipală;

***avere*** *–* totalitatea bunurilor subiectului declarării, deţinute în proprietate cu drept de uzufruct, de uz, de abitație, de superficie sau aflate în posesia subiectului declarării ori a membrilor familiei ori a concubinului/concubinei lui în baza unor contracte de mandat, de comision, de administrare fiduciară, a unor contracte translative de posesie şi de folosință, precum şi totalitatea drepturilor şi obligaţiilor patrimoniale dobîndite de subiectul declarării în ţară sau în străinătate;

***beneficiar efectiv*** *–* persoana fizică ce controlează în ultimă instanță o altă persoană fizică sau juridică ori persoana în numele căreia se realizează o tranzacție sau se desfăşoară o activitate şi/sau care deţine, direct sau indirect, dreptul de proprietate sau controlul asupra unui bun;

***concubin/concubină*** *–* partenerul/partenera împreună cu care subiectul declarării a conviețuit şi a deţinut, a folosit sau a dispus în comun de unul sau mai multe bunuri în anul fiscal precedent, fără încheierea căsătoriei;

***domiciliu*** – prin domiciliul subiectului declarării se înţelege adresa la care subiectul declarării locuiește efectiv și are viza de reședință;

***membru de familie*** *–* soţul/soţia, copilul minor, inclusiv cel adoptiv sau persoana aflată la întreţinere a subiectului declarării;

***organ colegial*** – semnifică organul de administrare din cadrul organizației publice.

***organizație necomercială*** – esteorganizaţiacare, potrivit art. 180-183 ale Codului Civil, aprobat prin Legea nr.1107-XV  din  06 iunie 2002 ia forma de: asociație (*asociație obștească, partid politic, organizație social-politică, sindicat, patronat, uniune de persoane juridice, organizaţie religioasă (cult), asociaţie de economii şi împrumut, asociaţie de locatari în condominium*), fundație și instituție (*publică sau privată pentru exercitarea unor funcţii de administrare, sociale, culturale, de învățământ şi a altor funcţii cu caracter necomercial*). Registrul de stat al organizaţiilor necomerciale este ținut de către Ministerul Justiției ([*http://rson.justice.md/organizations*](http://rson.justice.md/organizations))

***organizație publică*** – orice autoritate publică (autoritate judecătorească, autoritate de jurisdicție, autoritate a administraţiei publice centrale sau locale, precum şi autoritățile administrative din subordinea acestora, autoritate publică autonomă), instituție publică, organizație de stat, organ de stat, organ colegial cu statut de persoană juridică de drept public, organ de autoadministrare, întreprindere de stat sau municipală, societate comercială sau instituție financiară cu capital majoritar de stat;

***persoană aflată la întreţinere*** *–* persoana care întruneşte cumulativ următoarele condiţii:

a) locuieşte împreună cu subiectul declarării sau este întreţinută de acesta, inclusiv în baza unui contract de întreţinere pe viaţă;

b) are un venit anual ce nu depăşeşte două salarii medii lunare pe economie;

***societate comercială*** – este organizaţiacu capital social constituit din participațiuni ale fondatorilor (membrilor) și care, potrivit art.106 al Codului Civil, aprobat prin Legea nr.1107-XV  din  06 iunie 2002 ia forma de societate în nume colectiv, de societate în comandită, de societate cu răspundere limitată şi de societate pe acțiuni;

***subiect al declarării*** – persoană prevăzută de art.3 din Legea 133/2016;

***venit*** *–* orice beneficiu financiar, indiferent de sursa de provenienţă, obţinut de subiectul declarării şi de membrii familiei, de concubinul/concubina acestuia atît în ţară, cît şi în străinătate.

**II. MODUL DE COMPLETARE A DECLARAŢIEI**

**3.** Declaraţia se completează de subiectul declarării pe formularul prezentat în anexa nr.1 la Legea 133/2016.

**4.** În cazul schimbării funcţiei în cadrul aceleiaşi entităţi, prin avansare/promovare sau prin numirea într-o altă funcţie, nu se depune o nouă declaraţie. Această regulă se aplică doar subdiviziunilor interioare (servicii, secţii, direcţii şi direcţii generale) sau serviciilor publice desconcentrate administrate în mod direct de ministere şi de alte autorităţi administrative centrale, care nu au statut de persoană juridică și nici capacitate de reprezentare și de a acționa în nume propriu.

**5.** În cazul în care durata suspendării raporturilor de muncă sau de serviciu este mai mică decît un an fiscal, nu se depune o nouă declaraţie.

**6.** În cazul în care obligația de depunere a declarației în legătură cu încetarea mandatului subiectului declarării sau a raporturilor de muncă ori de serviciu coincide cu obligația de depunere anuală a declarației, și anume, perioada 01 ianuarie – 31 martie, subiectul declarării va depune doar o singură declarație și va indica în declarație veniturile obținute împreună cu membrii familiei, concubin/concubina în anul fiscal precedent, iar bunurile deținute și interesele personale la data depunerii acesteia. Dacă obligația de depunere a declarației în legătură cu încetarea mandatului subiectului declarării sau a raporturilor de muncă ori de serviciu survine după ce subiectul declarării a depus declarația anuală, atunci la capitolul venituri acesta va indica veniturile obținute împreună cu membrii familiei, concubin/concubina în anul fiscal curent, iar bunurile deținute și interesele personale la data depunerii declarației.

**7.** Subiectul declarării declară pe propria răspundere informația despre averea deţinută împreună cu membrii familiei, concubin/concubina, venitul realizat şi interesele personale, pe teritoriul Republicii Moldova şi peste hotarele ei.

**8.** Declaraţia pe suport de hîrtie se completează la computer, dar se prezintă obligatoriu cu semnătura olografă a declarantului.

**9.** La Capitolul I „**INFORMAŢII GENERALE DESPRE SUBIECTUL DECLARĂRII”** - se indică:

a) numele, prenumele, patronimicul şi numărul de identificare a subiectului declarării;

b) domiciliul şi numărul de telefon a subiectului declarării;

c) funcţia ocupată (organizaţia publică în care activează; tipul; numărul și data actului de numire/angajare/eliberare);

d) tipul declaraţiei depuse (anuală, angajare/numire, eliberare/încetarea mandatului);

e) numele, prenumele, patronimicul şi numărul de identificare ale soţului/soţiei sau ale concubinului/concubinei, numele, prenumele, patronimicul, anul de naştere şi numărul de identificare ale copiilor minori, numele, prenumele, patronimicul, anul de naştere şi numărul de identificare ale persoanelor aflate la întreţinere.

**10.** În cazul în care domiciliul nu corespunde cu viza de reşedinţă se indică adresa la care subiectul declarării locuiește efectiv.

**11.** Capitolul II. “**VENITURILE OBŢINUTE DE SUBIECTUL DECLARĂRII, DE MEMBRII FAMILIEI LUI ŞI DE CONCUBINUL/ CONCUBINA LUI, ATÎT ÎN ŢARĂ CÎT ŞI ÎN STRĂINĂTATE, PE PARCURSUL ANULUI 20**\_\_\_” se completează coloanele după cum urmează:

a) ***„*Cine a realizat venitul*”*** - se indică numele și prenumele corespunzător a subiectului declarării, a membrului familiei, a concubinului/concubinei;

b) “**Sursa venitului**” - se indică numele/denumirea persoanei fizice sau juridice de la care a fost primit venitul declarat;

c) “**Serviciul prestat/obiectul generator de venit**” - se descrie tipul serviciului (*ex: servicii juridice*) sau obiectul care a generat venitul declarat (*ex: salariu, pensii, indemnizații, etc.*);

d) “**Suma venitului**” - se indică venitul net obţinut pe parcursul perioadei de declarare de la sursa respectivă de venit, în monedă naţională sau în valuta în care a fost obţinut.

La pct. 1 **“Venitul obţinut la locul de munca de bază**” - se indică venitul obținut cu titlu de salariu, prevăzute de lege sau prin contracte individuale de muncă sau alte acte juridice pentru timpul efectiv lucrat în programul normal de lucru şi în cel suplimentar, precum şi alte drepturi salariale sau contractuale;

La pct. 2 **“Venitul obţinut din activitatea didactică, ştiinţifică şi de creaţie” -** se indică următoarele:

a) „**Veniturile din activitatea didactică”** – se indică retribuţiile obţinute din activitatea de instruire și educație, desfășurată în baza unui contract individual de muncă, în condițiile legii, inclusiv în instituţiile acreditate din învăţămîntul liceal, secundar general, secundar profesional, mediu de specialitate, superior, postuniversitar, precum şi în instituţiile de perfecţionare şi recalificare a cadrelor, publice sau private;

b) **„Veniturile din activitatea ştiinţifică” –** se indică retribuţiile obţinute din activitatea de cercetare fundamentală şi de cercetare aplicată avînd drept componente principale investigaţia ştiinţifică, tehnologia ştiinţifică, produsul ştiinţific şi serviciul ştiinţific, în sensul prevederilor *Codului cu privire la ştiinţă şi inovare al Republicii Moldova* nr. 259-XV din 15 iulie 2004.

c) **„Veniturile obţinute din activitatea de creaţie”** – se indică retribuţiile obţinute din activitatea de creare și realizare a operelor artistice, literare şi de artă, de toate tipurile şi genurile, desfășurată în afara contractelor de muncă sau a contractelor civile, în sensul noțiunilor definite prin *Legea* *cu privire la oamenii de creaţie şi la uniunile de creaţie* nr. 21 din 01 martie 2013.

La pct. 3 **“Venitul obţinut din depuneri la instituţiile financiare**” - se indică veniturile obţinute din depozite bancare, forme echivalente de economisire şi investiţii, depuneri de economii în asociații de economii și împrumut, la instituţiile financiare din ţară şi din străinătate, cu indicarea separată a instituției financiare și a sumei obținute.

La pct. 4 **“Venitul obţinut din activitatea de reprezentant al statului în societăţile comerciale”** se indică veniturile obţinute drept urmare a activităţii desfăşurate în calitate de reprezentant al statului în societăţile comerciale (*de exemplu, venitul obținut în calitate de membru al consiliilor de administrare, membru al comisiei de cenzori, etc.*).

La pct. 5 **“Venitul obţinut din donaţii şi moşteniri”** - se indică venitul obţinut sub formă de mijloace financiare din donaţie sau moşteniri.Nu se va indica echivalentul bănesc a bunurilor obţinute din donaţii sau moşteniri.

La pct. 6 **“Venitul obţinut din înstrăinarea şi/sau deţinerea valorilor mobiliare şi/sau a cote-părţi în capitalul social al societăţilor comerciale”** - se indică veniturile obţinute din înstrăinarea, deţinerea (*dividende*) valorilor mobiliaresau a cotei-părţi în capitalul social al societăţilor comerciale.

La pct. 7 **“Venitul obţinut din înstrăinarea bunurilor mobile sau imobile”** - se indică veniturile obţinute din înstrăinarea terenurilor, clădirilor/construcțiilor, autoturismelor, tractoarelor, maşinilor agricole, mijloacele de transport naval, aerian şi altor mijloace de transport care sînt supuse înmatriculării şi a altor bunuri mobile*.* La obiectul generator al venitului se va indica informaţia detaliată despre bunul imobil sau mobil înstrăinat (cod cadastral, adresă, tipul imobilului, numărul de înmatriculare, marca şi modelul mijlocului de transport sau a bunului mobil).

La pct. 8 **“Venitul obţinut din alte surse legale (pensii, burse, îndemnizații, premii, drepturi de proprietate intelectuală etc.)”** - se indică sumele primite în monedă naţională sau în valută străină în calitate de pensii din bugetul asigurărilor sociale de stat, inclusiv primite în baza tratatelor internaţionale la care Republica Moldova este parte, din fonduri de pensii facultative (private) şi cele finanţate de la bugetul de stat şi sumele obţinute din relaţii generatoare de venituri sub formă de burse naţionale sau internaţionale, îndemnizații, premii naţionale sau pentru performanţe, veniturile obţinute de la jocurile de noroc, loterii şi de la campaniile promoţionale în formă monetară, mijloacele financiare parvenite prin sistemele internaţionale de transfer rapid sau prin alte mijloace, cît şi despăgubiri şi îndemnizaţii unice, compensaţii, venituri obţinute din valorificarea sub orice formă a drepturilor ce provin din brevete de invenţie, desene şi modele industriale, mostre, mărci de fabrică şi comerţ, procedee tehnice, know-how, din drepturi de autor şi drepturi conexe dreptului de autor şi celor similare acestora, din activitatea în bază de patentă, Întreprindere Individuală; Gospodărie Țărănească, precum şi din orice alte surse legale.

**12.** Capitolul **III “BUNURI IMOBILE ÎN ŢARĂ ŞI/SAU ÎN STRĂINĂTATE”** se completează după cum urmează:

La secțiunea **A “Terenuri”**, în coloanele:

a) “**Nr. cadastral/localitatea**” - se indică numărul cadastral al terenului atribuit de organul cadastral, precum şi adresa completă a terenului*.* În cazul în care terenului nu i sa atribuit număr cadastral, se indica adresa amplasării acestuia cu indicarea denumirii localităţii şi/sau a străzii cu indicarea numărului de ordine.

b) “**Categoria**” - se include indicatorul corespunzător respectivului teren: (1) agricol; (2) forestier; (3) intravilan; (4) extravilan; (5) alte categorii de terenuri care se află in circuitul civil;

c) “**Modul de dobîndire**” - se indică tipul/denumirea actului juridic în temeiul căruia a fost dobîndit terenul în proprietate, posesie, cu drept de uzufruct, de uz, de abitaţie, de superficie, inclusiv cele deţinute de către subiectul declarării în calitate de beneficiar efectiv (ex. contract de vînzare-cumpărare, contract de schimb, donaţie, moştenire sau decizia autorităților publice locale de atribuire a acestuia, etc.);

d) “**Anul dobîndirii**” - se indică anul conform actului care certifică provenienţa terenului adică anul în care a fost dobîndit efectiv;

e) “**Suprafaţa**” - se indică suprafaţa totală conform documentului care certifică provenienţa terenului;

f) “**Cota-parte**” - se indică cota-parte a fiecărei persoane conform actului care certifică provenienţa terenului;

g) “**Valoarea bunului**” - se indică valoarea conform documentului care certifică provenienţa terenului sau valoarea cadastrală dacă terenul a fost evaluat de organele cadastrale. În cazul în care terenul a fost dobîndit prin contracte de donaţii sau moşteniri se va indica valoarea cadastrală, conform Registrului bunurilor imobile. În cazul deţinerii în proprietate a terenurilor în baza dispoziţiilor autorităților publice locale şi care pînă la momentul declarării nu au fost supuse procedurii de evaluare se operează cu menţiunea „neevaluat”.

h) “**Titularul**” se indică numele prenumele subiectului declarării, al membrului de familie sau al concubinului/concubinei acestuia, care deţine terenul în proprietate, posesie, folosinţă, etc.  Subiecţii declarării care nu deţin bunurile în proprietate (de exemplu, în arendă) vor indica următoarele informaţii: localitatea, fără număr cadastral; categoria terenului; modul de dobîndire; anul dobîndirii; suprafaţa şi titularul bunului specificat la capitolul I al declaraţiei (numele prenumele şi patronimicul titularului dreptului de proprietate, posesie sau folosinţă, etc).

La secţiunea **B “Clădiri şi construcţii”**, în coloanele:

a) “**Adresa/numărul cadastral**” - se indică adresa completă (localitatea, strada, numărul de ordine) a clădirii/construcţiei şi numărul cadastral. În cazul construcțiilor nefinalizate și neînregistrate primar se indică adresa amplasării acestora;

b) “**Categoria**” - se indică tipul bunului imobil după cum urmează (1) apartament; (2) casă de locuit; (3) vilă; (4) spaţiu comercial sau de producţie; (5) garaj; (6) alte bunuri imobile, inclusiv cele nefinalizate;

c) „**Modul de dobîndire**” - se indică tipul/denumirea actului juridic în temeiul căruia a fost transmis bunul imobil în proprietate, posesie, cu drept de uzufruct, de uz, de abitaţie, de superficie, inclusiv cele deţinute de către subiectul declarării în calitate de beneficiar efectiv (ex. contract de vînzare-cumpărare, contract de schimb, donaţie, moştenire, etc.);

d) “**Anul dobîndirii**” - se indică anul conform actului care confirmă provenienţa bunului, adică anul în care a fost dobîndit efectiv, (*în cazul construcțiilor nefinalzate se indică anul inițierii construcției*);

e) “**Suprafaţa**” - se indică suprafaţa totală conform documentului care certifică provenienţa bunului;

f) “**Cota-parte**” - se indică cota-parte aparţinînd fiecărei persoane ale cărei bunuri sînt vizate de declaraţie, conform actului care certifică provenienţa bunului;

g) “**Actul care confirmă provenienţa bunului**” - se indică actul juridic în temeiul căruia a fost dobîndit bunul (ex: contract de vînzare-cumpărare, de schimb, donaţie moştenire, etc.);

h) “**Valoarea bunului**” - se indică valoarea conform documentului care certifică provenienţa bunului sau valoarea cadastrală dacă bunul a fost evaluat de organele cadastrale. În cazul în care bunul a fost dobîndit prin contracte de donaţii sau moştenire se indică valoarea cadastrală, conform Registrului bunurilor imobile. În cazul deţinerii în proprietate a bunurilor în baza dispoziţiilor autorităților publice locale şi care pînă la momentul declarării nu au fost supuse procedurii de evaluare se operează cu menţiunea „neevaluat”;

i) “**Titularul**” - se indică numele prenumelesubiectului declarării, al membrului de familie sau al concubinului/concubinei acestuia, care deţine bunul în proprietate, posesie, folosinţă, etc. Subiecţii declarării care nu deţin bunurile în proprietate indică următoarele informaţii: adresa, fără număr cadastral; categoria bunului; modul de dobîndire; anul dobîndirii; suprafaţa şi titularul bunului specificat la capitolul I al declaraţiei (numele prenumele şi patronimicul titularului dreptului de proprietate, posesie sau folosinţă, etc).

**13.** Capitolul **IV “BUNURI MOBILE ÎN ŢARĂ ŞI/SAU ÎN STRĂINĂTATE”** se completează după cum urmează:

La secţiunea **A „Autoturisme, camioane, remorci, vehicule motorizate, maşini agricole, mijloace de transport naval/aerian, alte mijloace de transport care sînt supuse înmatriculării”** - se indică bunurile mobile specificate, supuse înmatriculării în ţară şi în străinătate, coloanele cuprinse în acest capitol se completează în felul următor:

a) “**Tipul/modelul**” - se indică tipul şi modelul bunului mobil conform certificatului de înmatriculare;

b) “**Anul de fabricaţie**” - se indică datele ce se conţin în certificatul de înmatriculare;

c) “**Locul înregistrării/număr de înmatriculare**” - se indică datele menţionate în certificatul de înmatriculare.În cazul în care mijlocul de transport este înmatriculat în străinătate, la coloana „locul înregistrării/număr de înmatriculare” se indică țara şi localitatea în care este înregistrat mijlocul de transport şi numărul de înmatriculare.

d) “**Anul dobîndirii**” - se indică datele din certificatul de înmatriculare, procură sau alt document ce certifică transmiterea dreptului de posesie sau folosinţă;

e) “**Modul de dobîndire**” - se indică tipul/denumirea actului juridic în temeiul căruia a fost transmis bunul mobil în proprietate, posesie, folosinţă, inclusiv cele deţinute în calitate de beneficiar efectiv (vînzare-cumpărare, donaţie, moştenire, schimb, leasing, comodat, procură, etc.);

f) “**Valoarea bunului conform documentului care certifică provenienţa**” - se indică valoarea (costul) menţionată în documentul care certifică provenienţa bunului mobil.În cazul în care bunul mobil a fost obţinut prin tranzacții de vînzare-cumpărare (inclusiv prin procură) se indică valoarea contractuală. Iar în cazul în care bunul mobil a fost obţinut prin contracte cu titlu gratuit indicarea valorii nu este obligatorie, dacă aceasta nu este cunoscută.

g) “**Titularul**” - se indică numele prenumelesubiectului declarării, al membrului de familie sau al concubinului/concubinei acestuia, care deţine bunul în proprietate, posesie, folosinţă, etc.

La secţiunea **B „Bunuri sub formă de metale şi/sau pietre preţioase, obiecte de artă şi de cult, obiecte ce fac parte din patrimoniul cultural naţional sau universal, a căror valoare unitară depăşeşte suma a 15 salarii medii pe economie”** în coloanele cuprinse în acest capitol se va indica următoarea informaţie:

a) „**Descrierea sumară**” - se indică bunul cu descrierea sumară a acestuia (denumirea şi/sau tipul bunului, greutate, anul (*perioada datării – ex: Tablou din sec XVI*), alte caracteristici);

b) „**Anul dobîndirii**” – se indică anul în care subiectul declarării sau membrii familiei lui, concubinul/concubina au dobîndit dreptul de proprietate , posesie, folosinţă asupra bunurilor respective;

 c) „**Valoarea estimată a bunului**” - se indică prioritar valoarea contractuală a bunului sau cea de evaluare în cazul în care bunul a fost obţinut urmare a tranzacţiilor cu titlu gratuit, cu condiţia că valoarea bunului respectiv depăşeşte 15 salarii medii pe economie la data depunerii declarației;

d) „**Titularul**” - se indică numele prenumelesubiectului declarării, al membrului de familie sau al concubinului/concubinei acestuia, care deţine bunul în proprietate, posesie, folosinţă, etc. Se consideră a fi unitar şi bunul format din două sau mai multe unități (*exemplu: o pereche de cercei*, *set de bijuterii, volume de cărți ale unei lucrări, etc.*).

La secţiunea **C „Colecții de artă, de numismatică, de filatelie, de arme sau alte bunuri, a căror valoare depăşeşte suma a 20 de salarii medii pe economie”** în coloanele cuprinse în acest capitol se indică următoarea informaţie:

a) „**Descriere sumară**” - se indică ansamblu de cel puțin două şi mai multe obiecte de același fel sau de aceeași categorie, colectate din intenții estetice, științifice sau din alte intenții și clasate după anumite principii și care reprezintă o valoare artistică, științifică, documentară etc, cu descrierea sumară a acestora;

b) „**Anul dobîndirii**” – se indică anul în care subiectul declarării sau membrii familiei lui, concubinul/concubina au dobîndit dreptul de proprietate, posesie, folosinţă asupra bunurilor respective;

c) „**Valoarea estimată a bunului**” - se indică prioritar valoarea contractuală a bunului sau cea de evaluare în cazul în care bunul a fost obţinut urmare a tranzacţiilor cu titlu gratuit, cu condiţia că valoarea bunului respectiv depăşeşte 20 salarii medii pe economie la data depunerii declarației;

d) „**Titularul**” - se indică numele prenumelesubiectului declarării, al membrului de familie sau al concubinului/concubinei acestuia, care deţine bunul în proprietate, posesie, folosinţă, etc.

La secţiunea **D „Bunuri transmise cu titlu oneros sau gratuit, personal sau de către membrii familiei, concubin/concubină, unor persoane fizice sau juridice în perioada declarării, dacă valoarea fiecărui bun depăşeşte suma a 10 salarii medii pe economie”** în coloanele cuprinse în acest capitol se indică următoarea informaţie:

a) „**Descriere bunului transmis**” - se indică oricare bun mobil sau imobil, inclusiv investițiile în capitalul social ale agenților economici, transmis prin contract cu titlu oneros sau gratuit în formă scrisă sau verbală de către subiectul declarării, membrii de familie, concubin/concubina, către oricare persoane fizice sau juridice cu condiţia că valoarea bunului respectiv depăşeşte 10 salarii medii pe economie la data depunerii declarației. Potrivit art.197 din Codul civil, aprobat prin Legea nr.1107-XV  din  06 iunie 2002 act juridic cu titlu gratuit este actul prin care se procură unei părţi un folos patrimonial fără a se urmări obţinerea în schimb a unui alt folos patrimonial. Iar, act juridic cu titlu oneros este actul prin care se procură unei părţi un folos patrimonial pentru obţinerea în schimb a unui alt folos patrimonial. Unele contracte sunt prin natura lor oneroase (contractul de vânzare-cumpărare, de locaţiune, de schimb, etc.);

b) „**Modul de transmitere**” – se indică tipul tranzacției (contract de vînzare cumpărare, donaţie, etc.);

c) „**Data transmiterii**” - se indică data transmiterii bunului (ziua, luna, anul);

d) „**Persoana căreia i-a fost transmis**” - se indică numele, prenumele, patronimicul şi data/luna/anul nașterii sau numărul de identificare sau denumirea persoanei juridice și numărul de înregistrare;

e) „**Valoarea bunului**” - se indică prioritar valoarea contractuală a bunului sau cea de evaluare în cazul în care bunul a fost obţinut urmare a tranzacţiilor cu titlu gratuit cu condiţia că valoarea bunului respectiv depăşeşte 10 salarii medii pe economie la data depunerii declarației;

f) „**Titularul**” - se indică numele prenumelesubiectului declarării, al membrului de familie sau al concubinului/concubinei acestuia, care a transmis bunul.

La secţiunea **E „Alte bunuri mobile a căror valoare unitară depăşeşte suma a 10 salarii medii pe economie”** în coloanele cuprinse în această secțiune se indică următoarea informaţie:

a) „**Descriere bunului**” - se indică oricare bun mobil deţinut cu drept de proprietate posesie sau folosinţă, a cărei valoare unitară depăşeşte 10 salarii medii pe economie la data declarării. Bunurile mobile indicate la această secțiune sunt altele decît cele declarate mai sus la secțiunile A-D și includ obiectele, lucrurile, care se mişcă sau care pot fi mişcate, mutate, transportate dintr-un loc în altul (animalele, mijloacele tehnice, mecanismele, lucrurile din casă, lucrurile personale etc.)

b) „**Modul de dobîndire**” – se indică tipul tranzacţiei (contract de vînzare cumpărare, donaţie, moştenire, etc.);

c) „**Data dobîndirii**” - se indică data la care subiectul declarării sau membrii familiei lui, concubinul/concubina au dobîndit dreptul de proprietate, posesie, folosinţă asupra bunurilor respective;

d) „**Valoarea estimativă a bunului**” - se indică valoarea contractuală a bunului sau cea de evaluare în cazul în care bunul a fost obţinut urmare a tranzacţiilor cu titlu gratuit, cu condiţia că valoarea bunului respectiv depăşeşte 10 salarii medii pe economie la data depunerii declarației.

e) „**Titularul**” - se indică numele prenumelesubiectului declarării, al membrului de familie sau al concubinului/concubinei acestuia, care deţine bunul în proprietate, posesie, folosinţă, etc.

**14.** Capitolul **V** “**ACTIVE FINANCIARE ÎN ŢARĂ ŞI/SAU ÎN STRĂINĂTATE**” se completează după cum urmează:

La secţiunea **A**. “ **Conturi bancare, plasamente în fonduri de investiţii şi/sau în alte forme echivalente de economisire şi investire în ţară şi/sau în străinătate**”, se declară activele financiare valoarea însumată a cărora depăşeşte valoarea a 15 salarii medii pe economie. Dacă acest prag valoric este depășit, subiectul declarării va indica separat fiecare cont, plasament sau formă de economisire/investiţii indiferent de valoarea individuală a acestora:

a) “**Denumirea instituţiei care administrează contul bancar, a fondului de investiţii etc./adresa**” - se indică denumirea completă a instituţiei financiare care administrează contul bancar, denumirea fondului de investiţii şi/sau alte forme echivalente de economisire şi investire, adresa juridică și poştală a acestora;

b) “**Numărul contului bancar /date despre fondul de investiţii/ alte forme echivalente de economisire**” - se indică numărul contului bancar, numărul și data contractului, tipul contractului (*Exemplu: contract de asigurări pe viaţă, etc.*);

c) „**Categoria**” - se indică categoria după cum urmează: (1) cont curent sau forme echivalente (inclusiv card de credit, menţionînd tipul acestuia); (2) depozit bancar sau forme echivalente; (3) fond de investiţii sau forme echivalente, inclusiv fonduri private de pensii sau alte sisteme cu acumulare.

d) “**Suma şi valuta**” - se indică suma/soldul în monedă naţională sau în valută străină la data depunerii declarației;

e) “**Dobîndă/divident**” - se indică mărimea dobînzii, dividendului, anuității prevăzută în contract, exprimată în procente % sau în forma stabilită de contract;

e) „**Titularul**” - se indică numele prenumelesubiectului declarării, al membrului de familie sau al concubinului/concubinei acestuia;

La secţiunea **B**. „**Plasamente, obligaţiuni, cecuri, cambii, certificate de împrumut, investiţii directe în monedă naţională sau în valută străină”**, se declară activele financiare valoarea însumată a cărora depăşeşte 15 salarii medii pe economie. Dacă acest prag valoric este depășit, subiectul declarării indică separat fiecare activ indiferent de valoarea individuală a acestora:

a) “**Emitent titlu/societatea în care persoana este acţionar, fondator sau asociat/ beneficiar de împrumut**” - se indică denumirea emitentului titlurilor de valoare/societăţii comerciale în care subiectul declarării, membrul familiei lui sau concubinul/concubina acestuia sunt investitori, acţionari, fondatori sau asociaţi;

b) “**Categoria**” - se indică următoarele categorii: (1) hîrtii de valoare (titluri de stat, certificate, obligaţiuni); (2) cecuri; (3) cambii; (4) certificate de împrumut; (5) alte forme de investiţii directe.

c) “**Numărul de titluri/cota parte**” - se indică numărul de titluri de stat, certificate, acţiuni, obligaţiuni, cecuri, cambii, certificate de împrumut sau cota de participare deținute;

d) “**Dobînda**” - se indică mărimea dobînzii prevăzută în contract, exprimată în procente % sau altă formă prevăzută de contract;

e) „**Titularul”** - se indică numele prenumelesubiectului declarării, al membrului de familie sau al concubinului/concubinei acestuia, care este titularul activelor financiare menţionate;

La secţiunea **C**. „**Numerar în monedă naţională şi/sau în valută străină care depăşeşte suma a 15 salarii medii pe economie şi care nu face obiectul unor depuneri în instituţii financiare şi alte documente care încorporează drepturi patrimoniale” -** se declară numerarul în monedă naţională sau în valută străină care depăşeşte valoarea a 15 salarii medii pe economie la data depunerii declarației şi care nu face obiectul unor depuneri în instituţiile financiare sau alte documente care incorporează drepturi patrimoniale, în baza cărora titularii deţin mijloace financiare cu o valoare care depăşeşte limita stabilită, specificând și indicând numele și prenumele subiectului declarării, membrului familiei sau concubin/concubinei acestuia sau, după caz, ale persoanei cui au fost transmise mijloacele financiare, anul și luna cînd au fost dobîndite drepturile, suma și valuta (la documente care incorporează drepturi patrimoniale pot fi atribuite recipisele în baza cărora au fost acordate mijloace financiare ca împrumut către terţe persoane, etc.).

**15.** Capitolul **VI. „COTE-PĂRŢI/ACŢIUNI ÎN CAPITALUL SOCIAL AL UNUI AGENT ECONOMIC”** se completează după cum urmează:

a) „**Denumirea agentului economic**” - se indică denumirea completă şi tipul agentului economic în capitalul social al căreia subiectul declarării, membrul de familie sau al concubinul/concubina acestuia deţine o cotă-parte;

b) „**Sediul, adresa juridică**” - se indică adresa juridică sau sediul societăţii comerciale (în cazul cînd amplasarea acestuia diferă de adresa juridică);

c) „**Tipul de activitate**” - se indică genurile de activitate ale societăţii comerciale conform statului acesteia;

d) „**Valoarea de cumpărare**” - se indică valoarea cotei-părţi/acțiunii, conform deciziei de fondare sau conform contractului de vînzare-cumpărare a cotei-părţi;

e) „**Cota de participare**” - se indică mărimea cotei-părţi/acțiunii, conform deciziei de fondare sau actul juridic în baza căruia a fost dobîndită cota de participare;

g) „**Titularul**” - se indică numele prenumelesubiectului declarării, al membrului de familie sau al concubinului/concubinei acestuia, care deţine acțiuni/cotă-parte în capitalul social al agentului economic.

**16.** Capitolul **VII. „DATORII”** include declararea datoriilor personale ale subiectului declarării, ale membrilor de familie sau ale concubinului/concubinei lui sub formă de debite (inclusiv taxe) neachitate, gaj, ipotecă, garanție, emise în beneficiul unor terți, împrumut şi/sau credite, dacă valoarea cumulativă a acestora depăşeşte 10 salarii medii pe economie la data depunerii declarației și se completează după cum urmează:

a) „**Creditor**” - se indică denumirea completă a persoanei juridice sau numele şi prenumele persoanei fizice fâță de care subiectul declarării, membrul de familie sau al concubinul/concubina acestuia au datorii;

b) „**Anul contractării**” - se indică anul în care a fost formată datoria;

c) „**Scadent la**” - se indică data la care datoria urmează a fi stinsă sau, după caz, fără termen.

d) „**Rata dobînzii**” - se indică dobînda stabilită conform actului normativ sau juridic, exprimată în procente în cazul în care aceasta a fost convenită;

e) „**Suma inițială**” - se indică suma datoriei conform actului juridic;

f) „**Valuta**” - se indică tipul valutei conform actului juridic;

g) „**Debitor**” - se indică numele prenumelesubiectului declarării, al membrului de familie sau al concubinului/concubinei acestuia, care a generat datoria.

**17.** Capitolul **VIII. „INTERESE PERSONALE”** se completează după cum urmează:

La secțiunea A „***Calitatea de asociat, de acţionar sau de membru al unui agent economic, de membru al organelor de conducere, de administrare, de revizie sau de control în cadrul unor organizaţii necomerciale sau societăți comerciale ori de membru în cadrul unor organizaţii necomerciale sau internaţionale***” , în coloanele:

1. „**Denumirea şi adresa organizaţiei/ societăţii**” – se indică denumirea completă, numărul de înregistrare și adresa juridică a agentului economic, organizaţiei necomerciale, societăţii comerciale sau organizaţiei internaţionale la care subiectul declarării deține calitatea de asociat, de fondator, de acţionar sau de membru;
2. „**Calitatea deținută**” – se indică cuvîntul „**asociat**”, „**acţionar**”, „**fondator**” sau „**membru**” conform actului juridic sau administrativ în temeiul căruia subiectul declarării a dobîndit această calitate. În cazul în care subiectul declarării a fost numit/ales membru sau reprezentant în organele de conducere sau executive din cadrul organizaţiei necomerciale sau societăţii comerciale, după cuvîntul „membru” se va specifica tipul/statutul acestui organ (*spre exemplu: membru al Biroului permanent, membru al consiliului de administrare, membru al comisiei de revizie sau de control, etc.*).
3. „**Documentul care certifică calitatea respectivă**” – se indică denumirea, numărul și data emiterii actului juridic sau administrativ prin care subiectul declarării a dobîndit această calitate (*spre exemplu: hotărâre, certificat, ordin, proces-verbal, etc.*)

În secțiunea B „***Contracte, inclusiv cele de asistenţă juridică, de consultanță şi civile, încheiate sau aflate în derulare, finanţate de la bugetul de stat, din bugetul local şi/sau din fonduri externe ori încheiate cu societăţi comerciale cu capital de stat***” se indică doar contractele care întrunesc cumulativ următoarele cerințe:

1. prevăd finanțare integrală sau parțială din contul alocațiilor acordate de la bugetul de stat, din bugetul local, din fonduri externe sau din bugetul societăţii comerciale în capitalul social al căreia statul este fondator cu cotă minoritară sau majoritară;
2. a fost încheiat și/sau executat în perioada supusă declarării sau se află în derulare la data depunerii declarației;
3. a fost încheiat în beneficiu personal de către subiectul declarării, soțul/soția sau concubin/concubina acestuia.

Coloanele cuprinse în acest compartiment se completează după cum urmează:

1. „**Beneficiarul contractului**” – se indică numele şi prenumele subiectului declarării, soțul/soția sau concubin/concubina acestuia, vizat drept una dintre părți a contractului în calitate de beneficiar, destinatar, etc. În cazul în care, contractul vizează persoana cu statut de persoană fizică, la care subiectul declarării și/sau soțul/soția sau concubin/concubina acestuia este fondator, se indică denumirea completă, numărul de înregistrare și adresa juridică a acesteia.
2. „**Instituția/organizația**” – se indică denumirea completă, numărul de înregistrare și adresa instituţiei sau societății care, potrivit contractului, este partener și dispune alocarea mijloacelor financiare de la bugetul de stat, din bugetul local, din fonduri externe sau din bugetul societăţii comerciale cu capital de stat.
3. „**Tipul contractului**” – se preia informația din contract (*spre exemplu: prestare servicii, de consultanță, de transport, de deservire tehnică, de achiziționare a bunurilor/produselor, investiții capitale, etc.*).
4. „**Data încheierii contractului**” – se indică data semnării contractului. În cazul în care, clauzele contractului prevăd expres că data intrării în vigoare este alta decît data semnării sau la contract a fost semnat acord adițional care modifică anumite condiții particulare, speciale sau generale, subiectul declarării nu va lua în cont aceste situații și va indica data semnării contractului.
5. „**Durata contractului**” – se preia informația din contract privind perioada de valabilitate a acestuia.În cazul în care, clauzele contractului condiționează încetarea/continuitatea acestuia (*conform graficului/actului de primire-predare, prelungire automat în lipsa notificării etc.*) sau la contract a fost semnat acord adițional care modifică durata acestuia, subiectul declarării va indica termenul limită a contractului în baza documentelor respective.
6. „**Valoarea totală a contractului**” – se indică suma în valuta prevăzută în contract, ținînd cont de situațiile menționate la lit.e).

La secțiunea C „***Calitatea de administrator autorizat şi/sau de membru al organelor colegiale din cadrul organizaţiilor publice***” , în coloanele:

1. „**Calitatea deţinută**” – se indică, după caz, cuvîntul „**administrator autorizat**” sau „**membru**” și denumirea completă, numărul de înregistrare și adresa juridică a organizaţiei publice,conform actului juridic/administrativ în temeiul căruia subiectul declarării a dobîndit această calitate. În cazul în care subiectul declarării a fost numit/ales membru al organului colegial din cadrul organizaţiei publice, după cuvîntul „membru” se specifică tipul/statutul acestui organ (*spre exemplu: membru al Colegiului ministerului educației, membru al Consiliului de supraveghere al Băncii Naționale din Moldova, membru al Consiliului de administrație al Comisiei Naționale a Pieței Financiare, etc.*).
2. „**Data obținerii licenței, numărul licenței sau data desemnării/numirii**” – se preia informația din actul juridic/administrativ în temeiul căruia subiectul declarării a dobîndit această calitate.
3. „**Documentul care certifică calitatea respectivă**” – se indică denumirea actului juridic/administrativ în temeiul căruia subiectul declarării a dobîndit această calitate (*spre exemplu: hotărâre, certificat, ordin, dispoziție, etc.*).